Je Robers diz de Bougaile, escuiers, demorent Arbois, fais sauoir à touz que je, pour moy et pour mes hoirs, ay retenus et assensit perpétuelment et à touz jours mais, de Aymonet dit du Chestel d’Arbois, escuiers, Guillame de Verruelx, Jaquet Bélissent et de Guienet dit Baul, prodomes et escheuins de la ville et communaltez d’Arbois et en non d’ycelle, vne place de terre de la dicte ville séant et toichant ès murs de la dicte ville d’Arbois derrer le priorez, durant dois le pont de la [F° lvj, v°] Porte des Maisialx tanque à la Porte du Bourg estant soubz la cheppelle de Saint-Estiene du priorez d’Arbois, et toiche à long de murs du dit priorez d’une part, et toiche d’autre part ès bailet des diz murs, lesquelx bailet deuers le chemin doiue refaire et maintenir je li dit Robers et li miens en estat dehuz et soffisant, à touz jours mas. Et ou caux que pour le temps avenir la dicte plaice de terre faroit besoing pour la nécessitez de la ville, la dicte lassie saroit nulle et m’en doiue départir je et li miens. Ceste retenue ay je faicte des dessus dit prodomes et escheuins pour trois soulz esteuenans censsaulx, loux emende et soignorie pourtant, à paiez dois ores en auant per moy et les miens à touz jours mas, touz les ans ès dit prodomes et escheuins et à lours successours prodomes de la dicte communaltez.